Henrik var selvstændig videoproducer, og Frederikke var vippetekniker med egen salon i deres lejlighed, så parret tilbragte rigtig meget tid sammen. I fritiden elskede de at forkæle hinanden med lækre middage og fede rejser. I 2016 tog de på en to måneder lang tur til Sydøstasien.

De har ikke været på en kærestetur siden. Og parrets babydrøm er sat på pause, da Henrik ikke længere har tid.

For efter den nat, hvor Henrik tilfældigvis stødte ind i nogle videoer på Youtube om produktionsdyrs lidelser, blev han veganer.

Selvfølgelig har jeg haft dage, hvor jeg har været ked af det og frustreret, fordi han har valgt den her sag over mig. Det går ud over selvtilliden. Frederikke Fogtmann, 25 år og kæreste med en dyreaktivist

Henrik begyndte at bruge alle sine vågne timer på sin nye mission - at få sat en stopper for grise, køer og kyllingers lidelser - og havde ikke længere tid til noget andet.

- Vi var altid sammen og elskede at hygge med slik og film og rejser. Men pludselig ændrede han sig drastisk. Nu har han behov for at lukke sig inde og fokusere på sagen. Det påvirker hans humør, og jeg bliver nedprioriteret, fortæller hun ærligt.

Og det kan være svært ikke at tage personligt.

- Selvfølgelig har jeg haft dage, hvor jeg har været ked af det og frustreret, fordi han har valgt denne her sag over mig. Det går ud over selvtilliden. Er der et eller andet med mig, siden han hele tiden vælger mig fra? Jeg er bange for at miste Henrik til dyrene.

Uvenner over kylling

Henriks nye veganske livsstil satte fra starten deres forhold under et stort pres, og parret begyndte at blive uvenner, når de lavede aftensmad.

- Når jeg stod og stegte kylling, skabte det dårlig stemning. Han blev frustreret, fordi han ikke følte, jeg forstod ham.

Til sidst blev Frederikke træt af at stege sit eget kød, når det alligevel endte i diskussioner. Og da Henrik begyndte at tale om, at de skulle have hver deres hylde i køleskabet, fordi han ikke kunne lide at se på hendes kød, afgjorde det sagen.

Frederikke blev veganer.